31977D0144
L 047/52
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 1976
de stabilire a codului standard și a regulilor care reglementează transcrierea într-o formă care poate fi interpretată electronic a datelor anchetelor privind plantațiile de anumite specii de pomi fructiferi și de stabilire a limitelor zonelor de producție pentru aceste anchete
(77/144/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 76/625/CEE (1) a Consiliului din 20 iulie 1976 privind anchetele statistice care trebuie realizate de către statele membre în scopul determinării potențialului de producție a plantațiilor cu anumite specii de pomi fructiferi, în special articolul 4 alineatele 2 și 4,
întrucât echipamentul de care dispune Comisia pentru analizarea rezultatelor studiilor asupra plantațiilor cu anumite specii de pomi fructiferi și necesitatea utilizării raționale a acestuia impun stabilirea unor formate care pot fi interpretate electronic și compatibile cu echipamentul, precum și stabilirea unui format standard pentru transcrierea datelor într-un format care poate fi interpretat electronic;
întrucât în cadrul anumitor zone de producție omogene din punct de vedere climatic și agronomic există condiții mai mult sau mai puțin asociate cu recolte uniforme de fructe la hectar; întrucât utilizarea rezultatelor studiului pentru fiecare zonă de producție îmbunătățește precizia de estimare a producției pe termen mediu; întrucât trebuie stabilite limitele unor astfel de zone de producție;
întrucât măsurile prevăzute în prezenta decizie sunt conforme cu avizul Comitetului permanent pentru statistică agricolă,
ADOPTĂ PREZENTA DECIZIE:
Articolul 1
Formatele care pot fi interpretate electronic pentru prezentarea datelor prevăzute în articolul 2 din Directiva 76/625/CEE a Consiliului de către acele state membre care prelucrează electronic informațiile studiului lor sunt fie bandă magnetică, fie cartele perforate cu 80 de coloane.
Articolul 2
Formatul standard, codurile și normele care reglementează transcrierea pe bandă magnetică sau pe cartele perforate cu 80 de coloane a datelor prevăzute în articolul 2 din Directiva 76/625/CEE a Consiliului și procedura administrativă care reglementează transmiterea documentelor pe bandă magnetică către Biroul Statistic al Comunităților Europene (BSCE) sunt prevăzute în anexele la prezenta decizie.
Articolul 3
Limitele zonelor de producție care trebuie adoptate sunt prevăzute în anexele la prezenta decizie.
Articolul 4
Prezenta decizie se adresează statelor membre.
Adoptată la Bruxelles, 22 decembrie 1976.